5. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Α.6045/138 της 5 Οκτ./29 Δεκ. 1982 (ΦΕΚ Β΄ 1065) Απλούστευση της διαδικασίας οριστικοποίησης των Τελωνειακών ατελειών. Έχοντας υπόψη: α)Το άρθρ. 1 παρ. 1 εδάφ. στ΄, του Α.Ν. 317/36 «περί ρυθμίσεως δασμολογικών ζητημάτων». β)Το άρθρ. 3 παρ. 4 του Α.Ν. 937/1937 «περί ρυθμίσεως δασμολογικών τινών ζητημάτων»|. γ)Την απόφαση αριθ. 11355/12.7.1982 των Πρωθυπουργού και Υπουργού Οικονομικών. δ)Την αναφορά άριθ. 221657/16.9.82 της Δ/νσης Τελωνείων Αττικής. ε)Την ανάγκη απλούστευσης της διαδικασίας οριστικοποίησης των τελωνειακών ατελειών, ώστε να περιοριστούν οι γραφειοκρατικές διατυπώσεις και οι εκκρεμότητες που για το λόγο αυτό δημιουργούνται στα Τελωνεία, αποφασίζουμε: Άρθρ.1.-1.Για τη χορήγηση των ατελειών, οι οποίες σύμφωνα με ισχύουσες αποφάσεις και διαταγές, οριστικοποιούνται μόνο με βεβαίωση καταγραφής των ειδών στα βιβλία υλικού και ατελειών, τα δικαιούχα ατελείας πρόσωπα θα καταθέσουν κατά τον τελωνισμό των ειδών στην αρμοδία τελωνειακή αρχή, εκτός από τα απαιτούμενα δικαιολογητικά ατέλειας και υπεύθυνη δήλωση, στην οποία θα δηλώνουν ότι τα εισαγόμενα ατελώς είδη θα καταχωρηθούν στα βιβλία υλικού και ατελειών, που προβλέπονται από το άρθρ. 8 της υπουργικής απόφασης αριθ. Δ.6220/1955 (ανωτ. αριθ. 1) και θα χρησιμοποιηθούν για το σκοπό που εισάγονται. 2.Η τελωνειακή αρχή θα οριστικοποιεί την ατέλεια με την παραπάνω υπεύθυνη δήλωση, χωρίς να απαιτείται η προσκόμιση μετά τη χορήγηση της ατέλειας, βεβαίωσης καταγραφής των ειδών στα βιβλία υλικού και ατελειών. Άρθρ.2.-Η παρ. 5 του άρθρ. 8 της υπουργικής απόφασης Δ.6220/55 καταργείται και οι Δημόσιες υπηρεσίες και οι Ιεροί Ναοί οφείλουν να τηρούν βιβλίο ατελειών, θεωρημένο από την αρμόδια τελωνειακή αρχή, στο οποίο θα καταχωρούν, σύμφωνα με τα οριζόμενα στην παραπάνω υπουργική απόφαση τα είδη που εισάγουν ατελώς. 